CELEX: 52012PC0406
Language: sk
Date: 2012-07-16
Title: Návrh ROZHODNUTIE RADY určené Španielsku a týkajúce sa konkrétnych opatrení na posilnenie finančnej stability

|
			
		
		
		52012PC0406
		
			Návrh ROZHODNUTIE RADY určené Španielsku a týkajúce sa konkrétnych opatrení na posilnenie finančnej stability /* COM/2012/0406 final - 2012/0198 (NLE) */
			
				
		
		
			
			   	DÔVODOVÁ SPRÁVA
KONTEXT NÁVRHU
Španielsko sa nedávno dostalo na
finančných trhoch pod rastúci tlak. Trhová neistota sa sústredí na
situáciu v bankovom sektore, ktorú nepriaznivo ovplyvnilo prasknutie bubliny v
oblasti nehnuteľností a stavebníctva a nasledujúca hospodárska recesia. V
dôsledku toho sa vo viacerých španielskych bankách nahromadili veľké
zásoby problematických aktív, čo spôsobuje obavy, pokiaľ ide o
životaschopnosť niektorých z týchto bánk. 
Euroskupina bola 9. júna informovaná o zámere
španielskych orgánov požiadať o finančnú pomoc na rekapitalizáciu
svojho bankového sektora. Euroskupina uviedla, že je ochotná poskytnúť
priaznivú odpoveď na takúto žiadosť a zaviazala sa, že Španielsku
poskytne finančnú pomoc pokrývajúcu odhadované kapitálové požiadavky s
dodatočnou bezpečnostnou rezervou, ktorých celková výška sa odhaduje
na 100 mld. EUR. 
Španielska vláda 25. júna 2012 požiadala o
externú finančnú pomoc v súvislosti s prebiehajúcou reštrukturalizáciou a
rekapitalizáciou španielskeho bankového sektora. Formálna žiadosť sa
predložila po uverejnení výsledkov prvej fázy nezávislého hodnotenia súvah
bánk, ku ktorému došlo 21. júna 2012. O pomoc sa žiada na základe podmienok
finančnej pomoci na rekapitalizáciu finančných inštitúcií v rámci
ENFS. 
Európska komisia na základe tejto žiadosti
spolu s ECB, Európskym orgánom pre bankovníctvo (EBA) a MMF vykonala nezávislé
posúdenie oprávnenosti žiadosti Španielska o takúto pomoc. V posúdení sa
dospelo k záveru, že Španielsko spĺňa podmienky oprávnenosti. 
Hlavy štátov a vlád na samite eurozóny, ktorý
sa konal 29. júna 2012, špecifikovali, že pomoc následne preberie EMS, a to
hneď, ako bude tento mechanizmus plne funkčný, bez toho, aby daná
pomoc získala prednostné postavenie. Keď sa pre banky v eurozóne zriadi
jednotný mechanizmus dohľadu, na ktorom sa bude podieľať aj ECB,
EMS by mohol mať možnosť rekapitalizovať banky priamo
prostredníctvom nového nástoja.
2012/0198 (NLE)
Návrh
ROZHODNUTIE RADY
určené Španielsku a týkajúce sa
konkrétnych opatrení na posilnenie finančnej stability
RADA EURÓPSKEJ ÚNIE,
so zreteľom na Zmluvu o fungovaní
Európskej únie (ZFEÚ), a najmä na jej článok 136 ods. 1 písm. a) v spojení
s postupom podľa jej článku 126 ods. 6,
so zreteľom na návrh Európskej komisie,
keďže:
(1)       V článku 136 ods. 1
písm. a) ZFEÚ sa predpokladá možnosť prijať opatrenia špecifické pre
tie členské štáty, ktorých menou je euro, na posilnenie koordinácie a
dohľadu nad ich rozpočtovou disciplínou.
(2)       Bohato dostupné lacné externé
financovanie v prvom desaťročí 21. storočia podnietilo v
Španielsku domáci dopyt a rozmach aktív založené na úveroch, ktoré sa
sústredili najmä na nehnuteľnosti. Prasknutie bubliny v oblasti
nehnuteľností a stavebníctva a nasledujúca hospodárska recesia nepriaznivo
ovplyvnili španielsky bankový sektor. V dôsledku toho španielske banky, až na
pár veľkých a medzinárodne diverzifikovaných úverových inštitúcií, vo
výraznej miere stratili prístup k medzibankovým trhom s financovaním za
prijateľných podmienok, a teda sa stali vysoko závislé od refinancovania
Eurosystémom. Okrem toho sa vplyvom zníženia ratingu dostupnosti kolaterálov
značne obmedzila ich úverová kapacita.
(3)       Výrazná hospodárska recesia
zaznamenaná v posledných rokoch, ktorá má veľmi nepriaznivý vplyv na
zamestnanosť a nezamestnanosť, podstatne zhoršila rozpočtovú
pozíciu v Španielsku. Podľa aktualizácie prognózy útvarov Komisie
z jari 2012 sa predpokladá, že deficit verejných financií bude v roku
2012 na úrovni 6,3 % HDP, čo je porovnateľné
s očakávaným deficitom 5,3 % HDP v programe stability
z roku 2012 a v návrhu zákona o rozpočte na rok 2012.
Hrubý verejný dlh narástol v roku 2011 na 68,5 % HDP
a podľa aktualizácie prognózy útvarov Komisie z jari 2012 sa
očakáva, že v roku 2012 porastie na 80,9 % HDP a na 86,8 % v
roku 2013 za predpokladu nezmenenej politiky, čím vo všetkých rokoch
prekročí referenčnú hodnotu uvedenú v zmluve. Riziká súvisiace
s makroekonomickým scenárom a rozpočtovými cieľmi, ako aj
s dodatočnými opatreniami finančnej záchrany môžu prispieť
k ďalšiemu zvýšeniu verejného dlhu. Vzhľadom na tento vývoj Rada
10. júla 2012 vydala Španielsku na základe článku 126 ods. 7 ZFEÚ
odporúčanie ukončiť súčasnú situáciu nadmerného deficitu do
roku 2014. 
(4)       Španielske orgány prijali
celý rad dôležitých opatrení na riešenie problémov v bankovom sektore. Medzi
tieto opatrenia patrí vyčistenie súvah bánk, zvýšenie minimálnych
kapitálových požiadaviek, reštrukturalizácia sektora sporiteľní a
značné sprísnenie požiadaviek na poskytovanie úverov súvisiacich s rozvojom
nehnuteľností a so zadržanými aktívami použitými ako kolaterál. Tieto
opatrenia však nestačia na zmiernenie tlaku na trhu.
(5)       Španielske orgány zvýšili vo
februári 2011 požiadavku na minimálny podiel kapitálu (kapitálová istina) na 8
% rizikovo vážených aktív bánk a na splnenie tohto nového predpisu im poskytli
čas do septembra 2011. V prípade bánk, ktoré viac závisia od
medzibankových finančných operácií a ktoré sa vyznačujú obmedzeným
prístupom na trhu sa minimálny podiel kapitálu zvýšil na 10 %. Vo februári
a máji 2012 sa od bánk na základe nových právnych predpisov vyžadovalo, aby
vytvorili vyššie opravné položky a kapitálové rezervy proti možným stratám z
bezproblémových i problémových úverov pochádzajúcich z aktív z oblasti
stavebníctva a nehnuteľností vytvorených v minulosti. Očakávaný
celkový objem týchto nových požiadaviek na opravné položky dosiahol približne
84 miliárd EUR.
(6)       K aprílu 2012 dosahoval
celkový hrubý finančný príspevok španielskeho štátu (okrem záruk za emisie
dlhopisov) približne 34 miliárd EUR (3,2 % HDP). Kapitálová podpora sa poskytla
prostredníctvom Fondu pre systematickú reštrukturalizáciu bánk (FROB) s
kapitálom vo výške 15 mld. EUR, z ktorých sa 9 mld. EUR už splatilo. Štát
poskytol aj záruky za emisiu bankových prioritných dlhopisov vo výške približne
86 mld. EUR (z tejto celkovej sumy sú splatné záruky vo výške približne 58 mld.
EUR). Hoci fond FROB mal ešte stále kapacitu financovania vo výške približne 27
mld. EUR (k aprílu 2012), dostupná domáca podpora z verejného sektora nebude stačiť
na poskytnutie dostatočne veľkej podpory na vykonanie požadovaného
celosystémového vyčistenia bankového sektora.
(7)       Obavy z potreby ďalšej
rekapitalizácie bankového sektora prispeli k rastúcim trhovým tlakom na
španielske štátne dlhopisy. Výnosy zo štátnych dlhopisov dosiahli ku koncu júna
2012 a začiatkom júla 2012 úrovne značne nad 500 bázickými bodmi,
čím sa zvýšili náklady na financovanie španielskeho štátu. Zvyšujúce sa
úrokové zaťaženie sťažuje výzvu, ktorú predstavuje konsolidácia
verejných financií v Španielsku a náprava nadmerného deficitu. Komplexná
reštrukturalizácia a rekapitalizácia bankového sektora je preto dôležitým prvkom
zníženia tlaku na verejné financie. 
(8)       Španielske orgány 25. júna
2012 oficiálne požiadali o finančnú pomoc v súvislosti s prebiehajúcou
reštrukturalizáciou a rekapitalizáciou španielskeho bankového sektora. O pomoc
sa žiada na základe podmienok finančnej pomoci na rekapitalizáciu
finančných inštitúcií v rámci ENFS. Na poskytovanú pomoc sa vzťahuje
osobitná podmienenosť finančného sektora. Táto podmienenosť by
mala byť v plnom súlade s koordinačnými opatreniami prijatými v rámci
zmlúv o EÚ, najmä s tými obsiahnutými v tomto rozhodnutí.
(9)       Zvýšenie dlhodobej odolnosti
španielskeho bankového sektora je rozhodujúce pre zachovanie finančnej
stability v Španielsku a pre obmedzenie šírenia finančného stresu na iné
hospodárstva eurozóny, a teda pre zvrátenie nepriaznivých vplyvov na riadne
fungovanie hospodárstva a hospodárskej a menovej únie. Opatrenia na riešenie
týchto problémov, ktoré sa doposiaľ prijali, neboli dostatočné. Popri
povinnostiach Španielska v rámci postupu pri nadmernom deficite a jeho povinnostiach
na základe odporúčaní na riešenie makroekonomických nerovnováh v rámci
európskeho semestra sú teda potrebné ďalšie opatrenia. Španielsko by malo
najmä vykonať dodatočné konkrétne opatrenia na účinné nakladanie
s aktívami vytvorenými v minulosti, obnovenie trhového financovania, zníženie
spoliehania sa bánk na podporu likvidity od centrálnej banky a na posilnenie
mechanizmov určených na identifikáciu rizík a krízové riadenie.
(10)     Účinné nakladanie s
aktívami vytvorenými v minulosti prostredníctvom vyžadovania jasného oddelenia
problematických aktív bánk, ktorým sa poskytuje pomoc, od ich súvah, zohráva
kľúčovú úlohu a tvorí súčasť celkovej stratégie. Malo by sa
to uplatňovať najmä na úvery súvisiace s rozvojom nehnuteľností
a so zadržanými aktívami použitými ako kolaterál. Takýmto oddelením by sa
odstránili akékoľvek zostávajúce pochybnosti o kvalite súvah bánk,
čím by sa im umožnilo lepšie vykonávať ich funkciu finančného
sprostredkovania. 
(11)     Zlepšenie transparentnosti
súvah bánk týmto spôsobom môže okrem toho pomôcť riadne znížiť
expozíciu bánk voči sektoru nehnuteľností, obnoviť trhové
financovanie a znížiť spoliehania sa bánk na podporu likvidity od
centrálnej banky.
(12)     Zaistenie zdravého rámca pre
španielsky bankový sektor si vyžaduje posilnenie mechanizmov určených na
identifikáciu rizík a krízové riadenie. Účinná stratégia by mala
obsahovať zmeny zamerané na posilnenie regulačného rámca a rámca pre
dohľad, pričom sa zohľadnia skúsenosti z finančnej krízy.
Popritom by sa mala posilniť správa a riadenie spoločností v súlade s
najlepšími medzinárodnými postupmi,
PRIJALA TOTO ROZHODNUTIE: 
Článok 1
1.           Španielsko primerane
zrekapitalizuje a dôkladne zreštrukturalizuje svoj bankový systém. V tomto
kontexte Španielsko vytvorí na základe koordinácie s Európskou komisiou a na
základe konzultácií s ECB stratégiu pre budúcu štruktúru, fungovanie a
životaschopnosť španielskych bánk, v ktorej sa určí, ako zaistiť
ich prevádzkyschopnosť bez ďalšej štátnej podpory. 
2.           Kľúčovými zložkami
tejto stratégie sú úplné prepracovania slabých častí španielskeho
bankového sektora a posilnenie regulačného rámca a rámca pre dohľad
vzťahujúcich sa na bankový sektor. 
3.           Úplné prepracovanie slabých
častí španielskeho bankového sektora pozostáva z týchto troch prvkov:
a)      identifikovanie kapitálových potrieb
jednotlivých bánk prostredníctvom komplexného preskúmania kvality aktív
bankového sektora a stresového testu podľa jednotlivých bánk založeného na
uvedenom preskúmaní kvality aktív;
b)      rekapitalizácia, reštrukturalizácia
a/alebo riadne riešenie situácie slabých bánk na základe plánov riešenia
akýchkoľvek kapitálových nedostatkov identifikovaných v stresovom teste; 
c)      oddelenie aktív v takýchto bankách,
ktorým sa poskytuje verejná podpora pri ich rekapitalizačnom úsilí, a
prevod ich aktív so zníženou hodnotou na externú spoločnosť pre
správu aktív.
4.           S cieľom zaistiť
stabilný rámec pre bankový sektor Španielsko takisto posilní regulačný
rámec a rámec pre dohľad a zároveň posilní správu a riadenie.
Stratégia obsahuje okrem iného tieto opatrenia:
a)      od španielskych úverových inštitúcií sa
bude požadovať, aby svoj pomer celkového vlastného kapitálu Tier 1 zvýšili
aspoň na 9 %;
b)      od 1. januára 2013 sa od španielskych
úverových inštitúcií bude požadovať, aby uplatňovali vymedzenie pojmu
kapitál stanovené v nariadení o kapitálových požiadavkách (CRR);
c)      znova sa posúdi právny rámec pre opravné
položky k úverom. Na základe skúseností z finančnej krízy španielske
orgány navrhnú najmä vylepšenie stáleho rámca pre opravné položky k úverom,
pričom sa zohľadnia dočasné opatrenia zavedené počas
uplynulých mesiacov, ako aj účtovný rámec EÚ;
d)      ďalej sa posilní operačná
nezávislosť Banco de España; na Banco de España sa presunú sankčné a
licenčné právomoci ministerstva hospodárstva vzťahujúce sa na bankový
sektor;
e)      ďalej sa posilnia postupy Banco de
España v oblasti dohľadu, a to na základe vnútorného auditu;
f)       preskúmajú sa mechanizmy správy a
riadenia agentúr finančnej záchrannej siete (FROB a FGD) s cieľom
vyhnúť sa možným konfliktom záujmov;
g)      posilnia sa pravidlá správy a riadenia
sektora sporiteľní a bánk vo vlastníctve sporiteľní;
h)      sprísnia sa právne predpisy v oblasti
ochrany spotrebiteľa a cenných papierov a posilní sa monitorovanie
dodržiavania predpisov vykonávané príslušnými orgánmi.
Článok 2
Toto rozhodnutie je určené Španielsku.
Článok 3
Toto rozhodnutie sa uverejní v Úradnom
vestníku Európskej únie.
V Bruseli
                                                                       Za
Radu
                                                                       predseda